Ettepanek: NÕUKOGU OTSUS, millega määratakse kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht Ameerika Ühendriikide taotluse kohta teha WTO eeskirjadest erand, et laiendada Kariibi mere piirkonna majanduse taastamise seaduse kohaldamisala ja pikendada selle kehtivust /* COM/2015/033 final - 2015/0023 (NLE) */





SELETUSKIRI 1. ETTEPANEKU TAUST Käesoleva ettepaneku eesmärk on määrata kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht Ameerika Ühendriikide taotluse kohta teha Maailma Kaubandusorganisatsiooni eeskirjadest erand Ameerika Ühendriikide Kariibi mere piirkonna majanduse taastamise seaduse (United States Caribbean Basin Economic Recovery Act) kohaldamisala laiendamiseks ja kehtivuse pikendamiseks 1. jaanuarist 2015 kuni 31. detsembrini 2019 ja seega lubada ELil toetada erandi taotlust. 2. ETTEPANEKU ÕIGUSLIK KÜLG Euroopa Liidu toimimise lepingu artikli 218 lõikega 9 on ette nähtud, et nõukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega määratakse kindlaks rahvusvahelise lepingu alusel loodud organis liidu nimel võetavad seisukohad, kui asjaomasel organil tuleb vastu võtta õigusliku toimega otsus. Erandi tegemine, millega võimaldatakse Ameerika Ühendriikidel pikendada ja laiendada selle praeguse erandi kehtivust, millega kehtestatakse selliste nõuetele vastavate toodete tariifne sooduskohtlemine, mis pärinevad soodustatavatest Kesk-Ameerika ja Kariibi mere riikidest ja piirkondadest, mis on kindlaks määratud vastavalt Kariibi mere piirkonna majanduse taastamise seadusele (hiljuti muudetud), kuulub kõnealuse sätte kohaldamisalasse, kuna otsus tehakse ELi õigusi ja kohustusi mõjutava rahvusvahelise lepingu alusel loodud organis (WTO peanõukogu või ministrite konverents). 3. TÄIENDAV TEAVE Komisjoni volitatakse võtma ELi nimel seisukoht toetada Ameerika Ühendriikide taotlust teha erand Maailma Kaubandusorganisatsiooni eeskirjadest, et pikendada ja laiendada praeguse erandi kehtivust 1. jaanuarist 2015 kuni 31. detsembrini 2019 ulatuses, mida on vaja, et lubada Ameerika Ühendriikidel vabastada tollimaksust nõuetele vastavad tooted, mis pärinevad soodustatavatest Kesk-Ameerika ja Kariibi mere riikidest ja piirkondadest. Ameerika Ühendriigid põhjendavad oma taotlust Kariibi mere piirkonna riikide majanduse erakorralise olukorraga. Kariibi mere piirkonna majanduse taastamise muudetud seaduse eesmärk on toetada kaubandust ja majanduse arengut ning nende riikide majanduse taastumist, soodustades liberaalsema turulepääsu ja kaubanduse uute võimaluste kaudu tootmisvõimsuse suurendamist. Ameerika Ühendriigid väidavad, et Kariibi mere piirkonna majanduse taastamise seaduse alusel kehtestatud tollimaksuvabastus ei tohiks piirata teiste liikmete huve, kelle suhtes sellist vabastust ei rakendata, ja prognoositakse, et tollimaksuvabastuse laiendamine ei häiri oluliselt selliste toodete USA importi, mille suhtes kohaldatakse Kariibi mere piirkonna majanduse taastamise seadust, kuid mis pärinevad liikmetelt, kes ei kuulu soodustatavate riikide hulka. Selle eranditaotlusega pikendataks tariifset sooduskohtlemist neljandat korda; praegune erand aegus 31. detsembril 2014. Ameerika Ühendriikidele oli tehtud erand artikli 1 lõike 1 kohastest kohustustest 15. veebruaril 1985 kehtivusega 1. jaanuarist 1984 kuni 30. septembrini 1995. 15. novembril 1995 pikendati USA erandit seoses 1994. aasta üldise tolli- ja kaubanduskokkuleppe (GATT 1994) artikli I lõikega 1 kuni 30. septembrini 2005 ja uuesti 29. mail 2009 kuni 31. detsembrini 2014 selles ulatuses, mida oli vaja, et Ameerika Ühendriigid kehtestaksid tollimaksuvabastuse selliste nõuetele vastavate toodete impordile, mis pärinevad soodustatavatest riikidest, mis on määratud kindlaks vastavalt Kariibi mere piirkonna majanduse taastamise seadusele. ELi jaoks ei kujuta eranditaotlus endast majanduslikku probleemi, kuna tollimaksuvabastusel puudub mõju ELi kaubandusele soodustatavate riikidega. 2015/0023 (NLE) Ettepanek: NÕUKOGU OTSUS, millega määratakse kindlaks Maailma Kaubandusorganisatsiooni (WTO) peanõukogus Euroopa Liidu poolt võetav seisukoht Ameerika Ühendriikide taotluse kohta teha WTO eeskirjadest erand, et laiendada Kariibi mere piirkonna majanduse taastamise seaduse kohaldamisala ja pikendada selle kehtivust EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9, võttes arvesse Euroopa Komisjoni ettepanekut, ning arvestades järgmist: (1) Vastavalt WTO lepingu artikli IX lõikele 3 on Ameerika Ühendriigid esitanud taotluse pikendada kehtivat erandit 31. detsembrini 2019 ja laiendada 1994. aasta üldise tolli- ja kaubanduskokkuleppe (GATT 1994) artikli I lõike 1 kohastest kohustustest tehtud erandi kohaldamisala selles ulatuses, mida on vaja, et lubada Ameerika Ühendriikidel kehtestada tollimaksuvabastus nõuetele vastavatele toodetele, mis pärinevad soodustatavatest Kesk-Ameerika ja Kariibi mere riikidest ja piirkondadest („soodustatavad riigid”), mis on kindlaks määratud vastavalt Kariibi mere piirkonna majanduse taastamise 1983. aasta seadusele (Caribbean Basin Economic Recovery Expansion Act, muudetud 1990. aasta seadusega Caribbean Basin Economic Recovery Expansion Act ja seadusega United States-Caribbean Basin Trade Partnership Act, 2006 aasta seadusega Haitian Hemispheric Opportunity through Partnership Encouragement Act, 2008. aasta seadusega Haitian Hemispheric Opportunity through Partnership Encouragement Act ja 2010. aasta seadusega Haitian Economic Lift Program Act (kokku „Kariibi mere piirkonna majanduse taastamise muudetud seadus”). (2) Ameerika Ühendriikidele oli tehtud erand artikli 1 lõike 1 kohastest kohustustest 15. veebruaril 1985 kehtivusega 1. jaanuarist 1984 kuni 30. septembrini 1995. 15. novembril 1995 pikendati Ameerika Ühendriikide erandit seoses 1994. aasta üldise tolli- ja kaubanduskokkuleppe (GATT 1994) artikli I lõikega 1 kuni 30. septembrini 2005 ja uuesti 29. mail 2009 kuni 31. detsembrini 2014 selles ulatuses, mida oli vaja, et Ameerika Ühendriigid kehtestaksid tollimaksuvabastuse selliste nõuetekohaste toodete impordile, mis pärinevad soodustatavatest riikidest, mis on kindlaks määratud vastavalt Kariibi mere piirkonna majanduse taastamise seadusele. (3) Maailma Kaubandusorganisatsiooni asutamislepingu (Marrakechi lepingu) (edaspidi „WTO leping”) IX artikli punktides 3 ja 4 on sätestatud kord erandite tegemiseks WTO lepingu lisades 1A, 1B või 1C sisalduvatest mitmepoolsetest kaubanduslepingutest ja nende lisadest. (4) Kõnealuse erandi tegemine ei mõjutaks negatiivselt ei liidu majandust ega kaubandussuhteid erandi saajatega. Peale selle liit üldiselt toetab meetmeid, millega võideldakse vaesuse vastu ja edendatakse soodustatavates riikides stabiilsust. (5) Seepärast on asjakohane määrata kindlaks seisukoht, mille EL võtab WTO peanõukogus Ameerika Ühendriikide eranditaotluse toetamiseks, ON VASTU VÕTNUD KÄESOLEVA OTSUSE: Artikkel 1 Euroopa Liidu võetav seisukoht Maailma Kaubandusorganisatsiooni peanõukogus on, et toetatakse Ameerika Ühendriikide esitatud eranditaotlust pikendada Kariibi mere piirkonna majanduse taastamise seaduse (viimati muudetud kujul) kehtivust ja laiendada selle kohaldamisala 1. jaanuarist 2015 kuni 31. detsembrini 2019 vastavalt eranditaotluses sätestatud tingimustele. Kõnealuse seisukoha esitab komisjon. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja